Vrou word ook oor steroïede vervolg | Maroela Media
Natalie Pretorius (Foto verskaf deur die Valke)
Natalie Pretorius (62) is in die Secunda-landdroshof vrygelaat op borgtog van R5 000 in verband met die oortreding van die Wet op Medisyne en Verwante Stowwe.
Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), sê Pretorius is Dinsdag deur die Valke se eenheid, wat ernstige georganiseerde misdaad ondersoek, in Secunda in Mpumalanga in hegtenis geneem.
Pretorius is die eienaar van die huis waar Piater Kruger (28) verlede week in hegtenis geneem is toe steroïede ter waarde van R300 000 gevind is. Maroela Media het vroeër berig hy is reeds vrygelaat op borgtog van R5 000.
Pretorius se saak is intussen tot 10 Junie 2022 uitgestel waar sy na verwagting saam met Kruger in die hof sal verskyn.
Kruger is die bestuurder van die fiksheidswinkel Muscle Mecca in Secunda.
Die Valke het inligting ontvang oor medisyne wat by die betrokke winkel verkoop word. 'n Ondersoek het bevind dat Kruger egter nie oor die nodige dokumente beskik wat hom toestemming gee om die spesifieke medikasie uit die winkel te verkoop nie. Die Valke het gevolglik 'n lasbrief bekom om die perseel te deursoek en daar is op die steroïede afgekom.
Elke keer as ek hoor of lees van 'n atleet of sports persoon wat net "skielik" op 'n jong ouderdom dood is dan weet ek dis waarskynlik die juice, inteendeel ek weet van meer mense wat doodgaan aan steroïed verwante komplikasies soos hartaanval, nierversaking en kankersoorte as enige ander dwelmmiddel.
Dis nie nodig om 'n "in diepteondersoek" te doen om die mense vas te trek nie, google dit, daar is baie websites wat verkoop en die middels by jou deur kom aflaai.